Протести у Египту (2011)
Протести у Египту 2011. је назив за серију протеста, демонстрација, маршева, отказивања грађанске послушности, нереда и сукоба између демонстраната и полицијских снага која је отпочела у Египту 25. јануара 2011. године, на дан који се обележава као празник полиције. Протести су почели као маршеви десетина хиљада људи у Каиру да би се убрзо проширили на друге градове Египта. Иако су политички мотивисане демонстрације биле уобичајене у Египту и претходних година демонстрације с почетка 2011. године се одликују масовношћу и чињеницом да демонстранти потичу из најразличитијих социјалних и верских група. У питању су највећи протести од 1977. године и такозваних Побуне за хлеб, када је десетине хиљада људи протестовало против мера државе, мотивисаних притисцима Светске банке и Међународног монетарног фонда, да се обустави финансирање исхране за најсиромашније слојеве. 